সর্বশেষ ২০১০ সালে আন্তর্জাতিক টেলিযোগাযোগ ইউনিয়নের (আইটিইউ) পরামর্শকের সুপারিশে সর্বোচ্চ ও সর্বনিম্ন কলরেট নির্ধারণ করে দেয় সরকার। প্রায় সাত বছর পর বিটিআরসি তা পরিবর্তনের উদ্যোগ নিয়ে বলেছিল, নতুন কাঠামো চালু হলে পিছিয়ে থাকা অপারেটরগুলো সুবিধা পাবে এবং বাজার ভারসাম্য তৈরি হবে। তাছাড়া সামগ্রিকভাবে এ খাতে আয় বাড়বে ওই উদ্যোগের ধারাবাহিকতায় ২০১৭ সালে বিটিআরসি অন-নেটে সর্বনিম্ন কলরেট বাড়িয়ে ৩৫ পয়সা, অফনেটে সর্বনিম্ন কলরেট কমিয়ে ৪৫ পয়সা এবং সর্বোচ্চ সীমা দুই টাকা থেকে কমিয়ে দেড় টাকা করার প্রস্তাব পাঠিয়েছিল ডাক ও টেলিযোগাযোগ বিভাগে। কিন্তু সরকার এ প্রস্তাবে কোন জায়গায় খরচ বাড়বে আবার কোন জায়গায় খরচ কমবে, সার্বিক প্রভাব কী হবে- তা বিশ্লেষণের নির্দেশ দিলে ওই প্রস্তাবের বাস্তবায়ন আটকে যায়।